Bokke se grofgeskut brand weer losAllan Alaaatoa en Eben Etzebeth. Foto: Saeed Khan/AFP. Die Springbokke se Rugbykampioenskap-veldtog het ’n welkome hupstoot gekry danksy gister se goeie oorwinning van 24–8 teen die Wallabies. Siya Kolisi se span het nie net die eerste Springbok-groep in nege jaar geword om ’n toets weg van die huis teen die Aussies te wen nie, maar dit was ook hul eerste triomf in Sydney sedert Francois Pienaar en Kie se heldedade in 1993. En ná die onlangse fiasko in Adelaide, is Kolisi dankbaar vir die ondersteuners se lojaliteit. “Dit was ’n taai week vir ons as span en ons het begrip vir ons ondersteuners se mismoedigheid gehad. Ek wil hulle juis vir hul ondersteuning bedank. Ons wou bitter graag in die Rugbykampioenskap-wedloop gebly het en dit is nege lang jare sedert ons laas hier ’n wedstryd kon wen,” het die Springbok-kaptein gesê. Die Springbokke het veral die Wallabies voorlangs laat les opsê met spelers soos Jasper Wiese en Malcolm Marx wat ’n barshou gespeel het. Kolisi het self ook met sy inklimspel beïndruk. Maar tog is dit Eben Etzebeth se onderonsie met Allan Alaalatoa wat die hoofopskrifte gehaal het. Note to self: don't mess with Eben Etzebeth ???? pic.twitter.com/PIN5Mn44ES — SuperSport ???? (@SuperSportTV) September 3, 2022 Die Suid-Afrikaners se reuseslot het duidelik nie met iets saamgestem wat die Wallabies-stut gedoen of gesê het nie. En as ’n mens na die woede in Etzebeth se oë gekyk het, kan Alaalatoa maar tog te bly wees dat dié skermutseling nie ’n skoolgeveg agter die snoepie was nie; die Springbok sou beslis die uitklophou geplant het. Selfs al het hy ’n paar hemp- en baadjieknope in die proses verloor. “Ek is mal daaroor wanneer die Bokke hierdie soort spel opdis. ’n Vurige en aggressiewe wedstrydbenadering wat normaalweg net na vore kom wanneer hulle ’n paar keer op die veld verneder is,” het die Nieu-Seelandse joernalis, Ben Smith, getwiet. Tog stem almal nie met hom saam nie. Volgens Wallis se Stephen Jones het Etzebeth dinge te ver in die rooi gedruk. “Hy is baie gelukkig om nie summier van die veld gejaag te word ná al die vorige waarskuwings nie. Die skeidsregter was hoegenaamd nie in beheer van sake nie,” het Jones gesê. Die twee spelers het egter ná afloop van die wedstryd weer saam gelag en gesels. En anders as wat Nic White jou sal wil laat glo; rugby is beslis nie sokker nie. Rugbykampioenskap-punteleer: Eben Etzebeth and Allan Ala'alatoa share a drink after the game. We know it's said a lot but it's worth saying again. Rugby is an incredible sport. #AUSvsRSA pic.twitter.com/81ZzUIwVF0 — RugbyPass (@RugbyPass) September 4, 2022